KIRJALLINEN KYSYMYS E-0412/01 esittäjä(t): Hans Modrow (GUE/NGL) komissiolle. EU:n toimet BSE-taudin torjumiseksi.



Virallinen lehti nro 340 E , 04/12/2001 s. 0023 - 0024



KIRJALLINEN KYSYMYS E-0412/01 esittäjä(t): Hans Modrow (GUE/NGL) komissiolle (15. helmikuuta 2001) Aihe: EU:n toimet BSE-taudin torjumiseksi Nautojen BSE-tartuntoja on havaittu 80-luvun puolivälistä lähtien. Tapauksien yleistyttyä erityisesti Yhdistyneessä kuningaskunnassa EU reagoi asiaan asettamalla brittiläisen naudanlihan vientikieltoon, jonka toteutus jäi kuitenkin puolitiehen, ja lopuksi kielto kumottiin. Tieteelliset tutkimukset on lyöty täysin laimin, vaikka asiasta keskustellaan laajalti ja sekä tuottajat että kuluttajat ovat hyvin tietoisia taudin olemassaolosta. Tästä syystä kysyn komissiolta seuraavaa: 1. Miksi BSE-taudin syitä koskevat tutkimukset on lyöty huolimattomasti laimin? 2. Mitä toimia on päätetty toteuttaa tämän tutkimusvajeen poistamiseksi? 3. Missä määrin tutkimuksissa keskitytään nautojen aivoista löytyviin myrkkyihin, ja miten tutkimustulokset aiotaan julkaista? 4. Millaisilla tutkimuksilla aiotaan osoittaa, millä tavoin BSE siirtyy ihmisiin, jotta tautia voitaisiin torjua tehokkaasti? 5. Miten aiotaan käsitellä rehuja, lukuun ottamatta lihaluujauhoa, jotka ovat alttiina toksiselle kuormitukselle? Philippe Busquinin komission puolesta antama vastaus (17. toukokuuta 2001) 1. Ihmisten ja eläinten tarttuvaa spongiformista enkefalopatiaa (TSE) koskevaa tutkimusta on tuettu yhteisön tutkimusohjelmista vuodesta 1990 yhteensä 53,88 miljoonalla eurolla (2,12 miljoonalla eurolla toisen ja kolmannen puiteohjelman aikana, 50,7 miljoonalla eurolla neuvoston ja parlamentin marraskuussa 1996 hyväksymässä TSE:tä koskevassa Euroopan toimintasuunnitelmassa(1), joka on toteutettu kolmella aihekohtaisella ehdotuspyynnöllä ja 1,06 miljoonalla eurolla viidennessä puiteohjelmassa(2)). Lisäksi parhaillaan neuvotellaan yhdeksästä uudesta ehdotuksesta, joiden kokonaisarvo on 10,6 miljoonaa euroa. Siten eri tutkimusohjelmissa on varattu TSE-tutkimukseen yhteensä 64,48 miljoonaa euroa. Euroopan komission yhteinen tutkimuskeskus (YTK) on mukana laajassa ohjelmassa, jossa arvioidaan naudan spongiformiseen enkefalopatiaan (BSE) kuolleiden nautojen post mortem -tutkimuksia ja vahvistetaan asianmukaiset toimenpiteet nykyisen seurantaohjelman laadunvarmistukseen. Komissio osallistuu myös ohjelmiin, joissa arvioidaan lihaluujauhon osoitusmenetelmiä rehussa ja lihaluujauhon lämpökäsittelyä. 2. Tutkimusasiain neuvoston 16. marraskuuta 2000 tekemien päätelmien mukaan on perustettu asiantuntijaryhmä, jossa on jäsenvaltioiden edustajia, asiantuntijoita tieteellisen ohjauskomitean tilapäisestä TSE-ryhmästä sekä yhteisestä tutkimuskeskuksesta. Asiantuntijaryhmän tavoitteena on - tutkia TSE-tutkimuksen tila eri jäsenmaissa - kannustaa tiedonvaihtoon eri tutkimusryhmien välillä - tunnistaa nykyiset lisätukea tarvitsevat tutkimusaiheet sekä uudet tutkimusalueet. 3. Taudin synnyn ja kehityksen sekä erityisesti hermostoon leviämisen, hermoston rappeutumisen ja hermosolujen kuoleman mekanismien ja tekijöiden tutkimus on tärkeä tutkimusala sekä kansallisissa että yhteisön hankkeissa. Tutkimustulokset julkistetaan tieteellisissä aikakauslehdissä. 4. Taudin tarttumisen tutkimukseen on panostettu merkittävästi sekä kansallisella että yhteisön tasolla vaarojen arvioimiseksi ja taudin torjumiseksi. Tutkimuksen piiriin kuuluvat tartunnan eri näkökohdat, kuten kudosten infektiivisyyden määritys, suun kautta tapahtuvaan tartuntaan riittävän annoksen määritys, varmistus TSE:n tarttumisesta muihin elintarviketuotantoon käytettäviin eläimiin, lateraalisen ja vertikaalisen tartunnan tutkimus sekä muiden tartuntamekanismien tutkimus. 5. Haitallisista aineista ja tuotteista eläinten ruokinnassa 22 päivänä huhtikuuta 1999 annetussa neuvoston direktiivissä 1999/29/EY(3) vahvistetaan haitallisten aineiden ja tuotteiden enimmäismäärät rehuissa ja rehuaineissa. Vain edellä mainitun direktiivin säännösten mukaisia rehuja ja rehuaineita voidaan käyttää eläinten ravinnoksi. Siten toksisen kontaminaation riski on erittäin pieni. Lisäksi komissio jätti 17. joulukuuta 1999 Euroopan parlamentin ja neuvoston hyväksyttäväksi ehdotuksen parlamentin ja neuvoston direktiiviksi haitallisista aineista ja tuotteista eläinten ruokinnassa(4), mikä vahvistaa huomattavasti edellä mainitun direktiivin säännöksiä. (1) KOM(96) 582 lopullinen. (2) EYVL C 137, 7.6.1997. (3) EYVL L 115, 4.5.1999. (4) EYVL C 89 E, 28.3.2000, sellaisena kuin se on muutettu asiakirjassa KOM(2000) 861 lopullinen.